钦定古今图书集成/明伦汇编/官常典/第578卷 > 张津
## 钦定古今图书集成/明伦汇编/官常典/第578卷 > 张津

按《明外史雍泰传》：“津字广汉，博罗人。成化末进士。除
建阳知县。筑城郭，遏矿盗，建朱熹、蔡元定诸贤祠，置
祭田畀其子孙。忧归，补大冶，征拜御史。弘治十四年
冬，吏部缺尚书，廷臣推马文升、闵珪，而津偕仝官文
森、曾大有，请用致仕尚书周经、两广总督刘大夏。忤
旨，下诏狱，给事御史论救，得释。己言：‘陛下延访大臣，
而庶官不预，非所以明目达聪也。乞命卿佐侍从及
考满朝觐诸外僚，咸得以时进见，通达下情’。”武宗初，
巡按广西。劾总镇中官韦经擅移官帑，预平富贺贼，
被赉，出为泉州知府，坐尝举泰勒为民。刘瑾败，起宁
波知府。迁山东左参政。擢右佥都御史，提督操江。进
右副都御史，巡抚应天诸府。驰疏请建皇储。所部水
旱，请停织造。车驾北巡，疏谏，不报。浙孝丰奸民据深
山，杀伤捕者，积二十年莫能制。诏津托他事赴浙图
贼，津悉缚之。加户部右侍郎，巡抚如故。帝自宣府还，
复欲北幸。津疏切谏，不报。卒。赠南京户部尚书。